b'\n_START_ARTICLE_\nLaki ja oikeus\n_START_SECTION_\nIdeologia\n_START_PARAGRAPH_\nLaki ja oikeus kannatti Puolan j\xc3\xa4senyytt\xc3\xa4 Euroopan unionissa, mutta on suhtautunut kriittisesti unionin tiivist\xc3\xa4miseen._NEWLINE_T\xc3\xa4rke\xc3\xa4 osa PiS:n politiikkaa on ollut korruption vastustaminen. Puolueen johdolla on s\xc3\xa4\xc3\xa4detty ankaria korruption vastaisia lakeja. Lis\xc3\xa4ksi puolue on suhtautunut voimakkaan kielteisesti sek\xc3\xa4 sen omissa ett\xc3\xa4 hallituskumppanien riveiss\xc3\xa4 ilmenneisiin korruptioep\xc3\xa4ilyihin. Korruption vastaisen taistelun nimiss\xc3\xa4 Jaros\xc5\x82aw Kaczy\xc5\x84ski on ilmoittanut ettei omista pankkitili\xc3\xa4, koska pelk\xc3\xa4\xc3\xa4 jonkun yritt\xc3\xa4v\xc3\xa4n maksaa sille lahjuksiksi katsottavia rahoja._NEWLINE_PiS on my\xc3\xb6s ajanut entisten kommunistien ja tiedustelupalvelun ilmiantajien puhdistamista julkisista viroista, yliopistoista sek\xc3\xa4 tiedotusv\xc3\xa4lineist\xc3\xa4.\n_START_SECTION_\nHistoria\n_START_PARAGRAPH_\nPuolueen useimmat johtavat j\xc3\xa4senet ovat olleet mukana Solidaarisuus-liikkeen oikeiston muodostamassa AWS-liittoutumassa (puol. Akcja Wyborcza Solidarno\xc5\x9b\xc4\x87). Puolueen perustamisen taustalla oli Lech Kaczy\xc5\x84skin suosio AWS:n hallituksen oikeusministerin\xc3\xa4 vuosina 2000\xe2\x80\x932001 sek\xc3\xa4 AWS:n jakautuminen liberaaliin ja konservatiiviseen siipeen._NEWLINE_Laki ja oikeus osallistui ensimm\xc3\xa4isen kerran Puolan parlamentin Sejmin vaaleihin vuonna 2001. Puolue sai 9,5\xc2\xa0% \xc3\xa4\xc3\xa4nist\xc3\xa4 ja 44 kaikkiaan 460 paikasta. Vuoden 2004 Euroopan parlamentin vaaleissa puolueen kannatus oli 12,7\xc2\xa0%._NEWLINE_Vuoden 2005 parlamenttivaaleissa Laki ja oikeus nousi vastoin ennusteita Sejmin suurimmaksi puolueeksi saaden 27\xc2\xa0% \xc3\xa4\xc3\xa4nist\xc3\xa4 ja 155 Sejmin 460 paikasta. Parlametin yl\xc3\xa4huoneessa, senaatissa, Laki ja oikeus sai 49 kaikkiaan 100 paikasta. Vaalien j\xc3\xa4lkeen puolue muodosti v\xc3\xa4hemmist\xc3\xb6hallituksen yhdess\xc3\xa4 oikeistopopulististen Samoobrona (Itsepuolustus) ja LPR-puolueiden (Puolan perheiden liiga) kanssa. Hallituksen p\xc3\xa4\xc3\xa4ministerin\xc3\xa4 aloitti Laki ja oikeus -puolueen Kazimierz Marcinkiewicz._NEWLINE_Lokakuussa 2005 PiS:n Lech Kaczy\xc5\x84ski voitti presidentinvaalien toisen kierroksen saaden 54\xc2\xa0% \xc3\xa4\xc3\xa4nist\xc3\xa4. Jaroslaw Kaczy\xc5\x84ski oli etuk\xc3\xa4teen ilmoittanut, ettei halua p\xc3\xa4\xc3\xa4ministeriksi jos h\xc3\xa4nen kaksoisveljens\xc3\xa4 valitaan presidentiksi. Tammikuussa 2006 Marcinkiewicz ajautui erimielisyyksiin uuden presidentin kanssa ja uudeksi p\xc3\xa4\xc3\xa4ministeriksi nimitettiin Jaros\xc5\x82aw Kaczy\xc5\x84ski._NEWLINE_Oikeistohallitus ei pysynyt pystyss\xc3\xa4 ja pienempien hallituskumppanien korruptioep\xc3\xa4ilyjen vuoksi ennenaikaisiin vaaleihin p\xc3\xa4\xc3\xa4dyttiin jo lokakuussa 2007. Niiss\xc3\xa4 PiS j\xc3\xa4i toiseksi Kansalaisfoorumille._NEWLINE_Vuonna 2015 puolue voitti enemmist\xc3\xb6n Puolan parlamenttivaaleissa. Uudeksi p\xc3\xa4\xc3\xa4ministeriksi nousi Beata Szyd\xc5\x82o. Uuden valtakautensa aikana Lakia ja oikeutta on arvosteltu oikeuslaitoksen ja tiedotusv\xc3\xa4lineiden riippumattomuuden vaarantamisesta sek\xc3\xa4 pakolaisvastaisuudesta._NEWLINE_Vuoden 2019 parlamenttivaaleissa hieman alle 44% \xc3\xa4\xc3\xa4nesti "Laki ja oikeus"-puoluetta. N\xc3\xa4in puolue sai eduskunnan alempaan kamariin sejmiin enemmist\xc3\xb6n._NEWLINE_mutta oppositio sai enemmist\xc3\xb6n senaattiin, 51/100. Yksi puolueen vaaliteemoista oli seksuaaliv\xc3\xa4hemmist\xc3\xb6jen ali "LGBT-ideologian" vastustustus. Oppositio pysyi yh\xc3\xa4 hajanaisena.'